**СПОРАЗУМ О САРАДЊИ**

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**ВЛАДЕ РЕПУБЛИКЕ ГАБОН**

**У ОБЛАСТИ НАУКЕ,**

**ТЕХНОЛОГИЈЕ, ОБРАЗОВАЊА И КУЛТУРЕ**

Влада Републике Србије

и

Влада Републике Габон (у даљем тексту: стране потписнице)

У жељи да ојачају пријатељске односе двеју земаља и подстакну сарадњу у области науке, технологије, образовања и културе;

Договориле су се о следећем:

Члан 1.

Стране потписнице подржавају сарадњу у области науке, научних истраживања, технологије, образовања и културе између научноистраживачких институција, универзитета, факултета и других високошколских и културних институција двеју земаља.

Члан 2.

Стране потписнице ће размењивати информације, часописе и публикације из научноистраживачке области и области технолошког развоја, образовања и културе.

Члан 3.

Стране потписнице ће подстицати званичне посете и размену истраживача из области науке и технологије, стручњака и делегација истраживача и едукатора, као и уметника и других стваралаца у области културе, у циљу размене искустава и покретања сарадње од обостраног интереса.

Члан 4.

Стране потписнице ће размењивати образовне програме и информације у вези са модернизацијом образовања у целини, а посебно у областима науке и технологије.

Члан 5.

Стране потписнице охрабрују директну комуникацију и сарадњу образовних и научноистраживачких институција двеју земаља, као и закључивање посебних споразума, програма и уговора између њихових институција у циљу реализације континуиране сарадње.

Члан 6.

Стране потписнице подстичу професоре, истраживаче и научнике својих земаља да учествују на семинарима, колоквијумима и конференцијама које организује друга страна у вези са темама од обостраног интереса, као и на научним скуповима, конференцијама и скуповима са образовном и културном тематиком.

Члан 7.

Стране потписнице ће преко својих одговарајућих надлежних институција размењивати информације и документацију која се односи на еквивалентна јавна документа о стеченом знању, научним степенима и звањима.

Члан 8.

Стране потписнице ће подстицати размену група студената као учесника обука, истраживања или других активности које се одржавају у обе земље.

Члан 9.

У циљу имплементације овог Споразума, надлежни органи уговорних страна закључују периодичне програме сарадње у наведеним областима, којима се дефинишу конкретне активности, као и организациони и финансијски услови за спровођење ових програма.

Члан 10.

Све разлике у тумачењу и/или примени овог Споразума ће се решавати пријатељски, кроз консултације две стране дипломатским путем.

Члан 11.

Овај Споразум ступа на снагу даном пријема последњег писаног обавештења дипломатским путем којим стране потписнице обавештавају једна другу о окончању својих унутрашњих законских процедура потребних за његово ступање на снагу.

Овај Споразум се може изменити и допунити споразумно, а ове измене и допуне ће се спроводити у складу са процедурама описаним у претходном члану.

Члан 12.

Овај Споразум ће остати на снази за период од пет (5) година од датума ступања на снагу и биће аутоматски обнављан за наредни период од пет (5) година, осим уколико једна од страна потписница не обавести другу страну потписницу у писаној форми о својој намери да га оконча шест (6) месеци пре датума истека његове важности.

Окончање овог Споразума неће утицати на активности и пројекте који су у току, осим ако се стране потписнице не договоре другачије.

Даном ступања на снагу, овај Споразум ставља ван снаге и замењује Конвенцију   
о научној, техничкој и културној сарадњи потписанy 3. марта 1979. године у Либревилу, између Владе Социјалистичке Федеративне Републике Југославије и Владе Републике Габон.

Сачињено у Београду, дана 28. јула 2022. године у два оригинална примерка на српском   
и француском језику, при чему су оба текста једнако веродостојна.

За Владу Републике Србије За Владу Републике Габон